Boervrou van Kroondal steeds in hoësorg ná aanvalDie toneel by ‘n plaasaanval in Kroondal buite Rustenburg. (Foto: ER24) “Die belangrikste ding is dat jou geliefde nog leef.” Só het die seun van die boervrou Irene Muhl Woensdagoggend by navraag aan Maroela Media gesê nadat sy ma ’n week gelede in haar plaashuis op Kroondal in Noordwes aangeval is. Irene (64) het verskeie steekwonde aan haar kop, bene en arms gedurende die aanval opgedoen. Volgens Quintin Muhl gaan dit in die omstandighede goed met sy ma hoewel sy steeds in die hoësorgeenheid van ’n hospitaal in Rustenburg behandel word. “Sy het Saterdag ortopediese chirurgie aan haar gewrig en arm ondergaan en die chirurg is tevrede.” Quintin vertel verder dat Irene se arms nou in gips is, maar dat sy elke dag herstel toon. Sy ontvang ook tans fisioterapie. Irene se familie kan haar egter weens die Covid-19-pandemie nie in hierdie tyd in die hospitaal besoek nie. “Dít maak dit moeilik. Ons wil ook nie nou met haar oor die aanval praat nie. Sy ontvang wel traumaberading,” sê Quintin. Maroela Media het vroeër berig ’n erg beseerde Irene is verlede Woensdag deur haar swaer en ’n sekerheidswag op haar eetkamervloer aangetref. Kapt. Elsabe Augoustides, polisiewoordvoerder, het vroeër gesê Irene se man, Mark Muhl, het die betrokke dag omstreeks 08:15 ’n oproep van die sekerheidsmaatskappy wat hul plaas bewaak, gekry wat hom ingelig het dat iemand die noodknoppie in hul huis geaktiveer het. Volgens Augoustides is ’n skootrekenaar en ’n bergfiets gedurende die voorval gesteel. Dit is nie duidelik of iemand al in hegtenis geneem is in verband met die aanval nie. Maroela Media het ’n navraag aan die polisie gestuur en wag op terugvoer.